KIRJALLINEN KYSYMYS E-3203/00 esittäjä(t): Mark Watts (PSE) komissiolle. Meriturvallisuus.



Virallinen lehti nro 151 E , 22/05/2001 s. 0094 - 0095



KIRJALLINEN KYSYMYS E-3203/00 esittäjä(t): Mark Watts (PSE) komissiolle (12. lokakuuta 2000) Aihe: Meriturvallisuus Parlamentti on aiemmin paitsi epäillyt vapaaehtoisten sopimusten demokraattista oikeutusta myös ilmaissut huolensa näillä sopimuksilla aikaansaatavista tuloksista, erityisesti täytäntöönpanon yhteydessä. Miten komissio voi taata, että ehdotettu meriturvallisuutta koskeva vapaaehtoinen sopimus todella täydentää lainsäädäntötyötä, jolla pyritään luomaan turvallisempi meriympäristö, että osapuolet vastaavat kaikista kyseisistä toimista, että valvonta ja määräysten noudattaminen voidaan varmistaa ja että määräykset sopivat yhteen EU:n lainsäädännön kanssa, josta ei ole vielä päätetty? Loyola de Palacion komission puolesta antama vastaus (21. marraskuuta 2000) Öljykuljetusten meriturvallisuudesta 21. maaliskuuta 2000 antamassaan tiedonannossa(1) komissio ilmoitti aikovansa auttaa vapaaehtoisen sopimuksen tekemisessä öljyn merikuljetuksiin osallistuvien osapuolten välillä. Tällaisen sopimuksen mahdollisia ehtoja hahmotellaan tiedonannon osassa 5 C. Tiedonanto on osoitettu Euroopan parlamentille ja neuvostolle. Säiliöalusten omistajien, luokituslaitosten, öljy-yhtiöiden ja öljyllä kauppaa käyvien yritysten edustajien kanssa on tiedonannon antamisesta lähtien käyty keskusteluja, joiden tarkoituksena on selvittää niiden halukkuus noudattaa sovittuja vapaaehtoisia sitoumuksia ja rohkaista niitä toteuttamaan heti toimenpiteitä meriturvallisuuden parantamiseksi. Tällaisen sopimuksen solmimisesta ei ole vielä mitään takeita. Tällaisen sopimuksen lisäarvo olisi siinä, että sitä sovellettaisiin jo ennen uuden ehdotetun lainsäädännön voimaantuloa ja että siinä käsiteltäisiin myös mainitun lainsäädännön ulkopuolelle jääviä asioita, kuten kaupallisia käytäntöjä. Keskustelukumppanit kattavat suuren osan asiaan liittyvistä teollisuudenaloista, suurimmat kansainväliseen luokituslaitosten liittoon (International Association of Classification Societies) kuuluvat luokituslaitokset mukaan luettuina. Yksi niistä luokittaa noin 90 prosenttia maailman merikelpoisesta tonnistosta. Intertanko puolestaan edustaa öljysäiliöalusten itsenäisten omistajien enemmistöä (70 prosenttia). Öljy-yhtiöiden kansainvälinen merifoorumi (Oil Companies International Maritime Forum) edustaa kaikkia suuria öljy-yhtiöitä, kun taas itsenäisiä öljyalan kauppayrityksiä edustaa Euroopan riippumaton öljyunioni (Union Pétrolière Européenne Indépendante). Kysymys sopimuksen noudattamisen valvonnasta olisi osa itse sopimusta, mutta tämän kohdan yksityiskohtaisesta sisällöstä on vielä keskusteltava. On kuitenkin huomattava, että keskusteluilla pyritään teollisuuden edustajien väliseen vapaaehtoiseen sopimukseen. Komissio tai muut yhteisön toimielimet eivät olisi tällaisen sopimuksen sopimuspuolia. Tämä työ ei vie pohjaa käynnissä olevalta lainsäädäntöprosessilta eikä vaikuta parlamentin valtaan lainsäädäntötyössä. Kuten edellä on mainittu, tällaisen vapaaehtoisen sopimuksen sisältö liittyy ensisijaisesti sääntelyjärjestelmän ulkopuolelle jääviin asioihin, kuten rahtauskäytäntöihin, yksityisten tarkastusten tehokkuuteen, tiedonvaihtoon ja muuhun yhteistyöhön osapuolten välillä. Lisäksi edellä esitetyn tyyppinen vapaaehtoinen sopimus ei ole lainsäädäntöä. Näin ollen mikä tahansa oikeudellinen vaatimus syrjäyttää sopimuksen vaatimukset, mikäli sopimuksen määräysten ja yhteisön johdetun oikeuden säännösten välillä on päällekkäisyyksiä. Kuten edellä on todettu, komissio aikoo tiedottaa parlamentille kaikesta tähän aloitteeseen liittyvästä edistymisestä. (1) KOM(2000) 142 lopullinen.